"กรณ์"  คาดร่างกม.ภาษีที่ดินส่อเลื่อนยาวถึงหลังสงกรานต์
รมว.คลังทำใจหากเสนอกฎหมายภาษีที่ดินไม่ทัน 30 มี.ค. อาจเลื่อนยาวไปถึงหลังสงกรานต์
26 มี.ค. 2553

รมว.คลังทำใจหากเสนอกฎหมายภาษีที่ดินไม่ทัน 30 มี.ค. อาจเลื่อนยาวไปถึงหลังสงกรานต์
นายกรณ์ จาติกวณิช รมว.คลัง กล่าวว่า กระทรวงการคลังต้องการให้มีการพิจารณาร่างกฎหมายภาษีที่ดินและสิ่งปลูกสร้าง ในการประชุมคณะรัฐมนตรี วันที่ 30 มี.ค.นี้ แต่หากไม่ทัน เนื่องจากต้องรอความเห็นจากหน่วยงานต่างๆ ให้ครบ สัปดาห์ต่อไปจะตรงกับวันที่ 6 เม.ย. ซึ่งเป็นวันหยุดวันจักรี และสัปดาห์หลังจากนั้นก็จะเป็นช่วงเทศกาลสงกรานต์ ดังนั้น ต้องขึ้นอยู่กับว่านายอภิสิทธิ์ เวชชาชีวะ นายกรัฐมนตรี จะนัดประชุม ครม. นัดพิเศษ ในวันที่ 5 เม.ย. หรือไม่ เพราะหากนัดวันที่ 7 เม.ย. ตนก็ไม่ว่าง เพราะต้องไปภารกิจที่ประเทศเวียดนาม อย่างไรก็ดี ยืนยันว่าตนเตรียมพร้อมจะผลักดันเรื่องนี้อย่างเต็มที่อยู่แล้ว และในขณะนี้ไม่ได้มีประเด็นที่ต้องแก้ไขเพิ่มเติมในส่วนของร่างกฎหมายแต่อย่างใด